Passatstormsvale

Passatstormsvale (Hydrobates castro) er en stormsvale.

Den blir 19–21 cm lang med et vingespenn på 43–46 cm. Fjærdrakten er mørk med hvit overgump, og arten er vanskelig å skille fra andre stormsvaler. Passatstormsvale hekker på isolerte småøyer både i flatt terreng og klipper, og den besøker bare reirene om natta. Utenom hekketida finnes den på åpent hav. Føden består av planktoniske krepsdyr, fisk og blekksprut. Arten følger ikke skip.

Passatstormsvale hekker i Øst-Atlanteren fra Azorene, Madeira og Berlengas utenom Portugal sørover til Ascension og St. Helena. I Stillehavet hekker den på øyer øst for Japan, på Kauai i Hawaii og på Galápagosøyene. Verdensbestanden antas å ligge på omtrent .

To former som tidligere ble regnet til passatstormsvale, har nå status som egne arter. Kappverdestormsvale (H. jabejabe) hekker bare på Kapp Verde. På Azorene er det to adskilte bestander som hekker til ulike tider av året. I 2008 ble bestanden som hekker om sommeren, beskrevet som en egen art, asorstormsvale (H. monteiroi). Bestanden som hekker i den kjølige årstiden, regnes fortsatt til passatstormsvale.

Passatstormsvale ble tidligere regnet til slekta Oceanodroma, men alle arter i denne slekta er nå flyttet til Hydrobates.

Referanser

Eksterne lenker 

 

Stormfugler
Fugler formelt beskrevet i 1851